તો બીજી તરફ સહજાનંદ સ્વામી પોતના બોધ દ્વારા કરડા અને કંટા માણસોને ગળે કંઠી બાંધીને નીતિનો રાહ દેખાડી રહયા હતા. આમ સત્તા અને સમજદારીનો બેવડો દોર છુટી રહયો હતો. રાજકોટમાં અંગ્રેજ કોઠીએ દરબાર ભર્યો. આ દબદબા ભરેલા દરબારમાં સહજાનંદ સ્વામીને માનભર્યું આમંત્રણ મળ્યું. પોતાના પવિત્ર પરમહંસોથી વીંટળાયેલા સહજાનંદ સ્વામીએ દરબારમાં ડગ દીધેલા. શિક્ષાપત્રીઓનો મર્મ માલ્કમને સમજાવ્યો ત્યારે મુંબઈ ઈલાકાનો ગોરો હાકેમ હરખાઈ ઉઠેલો. આ પ્રભાવથી પ્રભાવિત થઈને આશારામના પિતા દલીચંદ શાહે કંઠી ધારણ કરી સ્વામીનારાયણ સંપ્રદાય અંગીકાર કરેલો.